Spilið púkk var víða spilað eingöngu á jólum og er sá siður enn viðhafður á vissum heimilum . Í Spilabók Fjallkonuútgáfunnar frá því 1914 eru talin upp nokkur spil sem sérstaklega eru talin íslensk . Þeirra á meðal eru púkk , alkort , treikort , marías , skelkur , brús , handkurra , hjónasæng , þjófur , lauma , framhjátaka , svarti-Pétur og hundur . Þó má gera ráð fyrir að flest þessara spila eigi sér erlendan uppruna þótt Eggert Ólafsson telji þau flest íslensk að uppruna , meðal annars púkkspilið ( puck ) . Púkk er spilað á venjuleg spil , en tekið úr þeim tvistar , þristar og fjarkar . Hverjum spilamanni var svo yfirleitt úthlutaður sérstakur teiknaður reitur fyrir ás , kóng , drottningu , gosa , tíu , pamfíl og púkk . Flestir létu sér nægja að teikna slíka reiti upp en aðrir höfðu meira við eins og sést á púkkborðinu sem hér er sýnt og er sérstaklega getið að sé varðveitt í „ Þjóðmenjasafninu ” í fyrrnefndri í Spilabók Fjallkonuútgáfunnar . Hefur það vafalítið þótt nokkur gersemi á sinni tíð og er frá árinu 1775 . Púkkborðið er fjöl með merktum reitum fyrir þá spilapeninga sem „ púkkað var upp á “ en einnig var algengt að nota þorskkvarnir sem spilapeninga . Fjölin er úr viði og skreytt með útskurði efst og skrautstöfunum LG . Púkkborðið er úr eigu Friðriks Þórarinssonar prests á Breiðabólstað í Vesturhópi , f. 1763 , d. 1817 og kom til safnsins árið 1909 . Finna má reglur um það hvernig spila á púkk en eins og títt er um slíkar reglur ber þeim ekki alltaf saman . Hefur þetta vafalaust farið eftir landshlutum en talið er að púkk hafi verið vinsælast á Suðurlandi . Í fyrrnefndri Spilabók má finna ítarlegar spilareglur um púkk . Einnig veita svör við spurningaskrám þjóðháttasafns Þjóðminjasafnsins , mikilvægar upplýsingar um spilið , einkum svör við skrá nr. 39 , Leikir barna : töfl og spil frá árinu 1979 . Árni Björnsson . ( 2000 ) . Saga daganna . Reykjavík : Mál og menning . Eggert Ólafsson . ( 1981 ) . Ferðabók Eggerts Ólafssonar og Bjarna Pálssonar um ferðir þeirra á Íslandi árin 1752 - 1757 . Reykjavík : Örn og Örlygur .